
&UXIMTAR 


Në një vend shumë të largët ndodhej një pyll. Ndryshimi i vetëm i 
këtij pylli nga pyjet e tjerë ishte se, këtë pyll e drejtonte një mbret 
i keq. Ai ishte aq i pamëshirshëm, saqë nuk falte asnjë gabim. 

Mbreti i keq dilte shpesh për të kontrolluar pyllin dhe u fuste 
frikën të gjithë banorëve të tij. Në pyll të gjithë e njihnin famën e 
tij të keqe. Askush nuk e donte atë. 

Një ditë, mbreti luan kishte dalë sërish për të kontrolluar pyllin. 
Çdo kafshë që e shihte, ikte e tmerruar. Luani duke parë se kafshët e 
kishin frikë dhe iknin të tmerruara prej tij, i tha vetes me krenari: 

- Sa i fuqishëm jam! Prej shikimit tim, dridhen të gjithë. Ai që më 
sheh hutohet dhe nuk gjen vrimë ku të futet. 

Kështu fliste me mburrje dhe vazhdonte të vinte vërdallë nëpër 

pyii- 



E përshkoi pyllin prej fillimit në fund, derisa u err. Por, ndërsa 
po bëhej gati të kthehej në shtëpi, vuri re një dhelpër, e cila i kaloi 
para, por nuk e pa. Prandaj ai e qortoi dhelprën shumë rëndë. Kështu 
duke u futur frikën, ai i kishte larguar të gjitha kafshët prej vetes. 

Për fat të keq, në pyll askush nuk guxonte t'i thoshte 
luanit se sjelljet e tij ishin të gabuara; përveç një lepurushi 
të vogël. Lepurushi, shumë herë matej t'i thoshte luanit se 
askush në pyll nuk ishte i lumtur, por asnjëra nga kafshët 
nuk ia aprovonte një veprim të tillë. Një ditë, edhe pse i 
vetëm, vendosi t'ia thoshte luanit ato që mendonte. E kjo 
ndodhi, kur luani doli përsëri në pyll për kontroll. Kafshët 
e shihnin dhe iknin të tmerruara. Por ai që nuk lëvizi fare 
nga vendi ishte lepurushi i vogël. Mbreti e vuri re sjelljen 
moskokëçarëse të lepurushit dhe s'donte t'u besonte syve! 
Për një çast u hutua fare dhe nuk dinte ç'të bënte. Pasi e 
mori veten prej hutimit, i tha me një ton të ashpër: 

- Hej, ti, lepurush! Eja pak këtu! 

Lepurushi i vogël, pa bërë panik, mblodhi të gjithë 
guximin dhe u afrua ngadalë drejt luanit: 

- Urdhëro, o mbret. Mua më thirrët?- u përgjigj me 
gjakftohtësi. 

- Po, ty të thirra! A është kush tjetër përveç teje këtu 
rrotull?- tha luani. 

- Urdhëroni o mbret, po ju dëgjoj,- tha lepurushi. 






Me të thënë këto f jalë, luani u tërbua i tëri dhe i foli: 

- Pa më thuaj o lepurush, kujt i besove, që nuk ia mbathe 
nga frika, kur më pe? Ti nuk ke frikë nga unë?L 

- E përse duhet të të kem frikë? Unë vetëm barkun po 
mbushja. Madje as që e vura re fare që erdhët. Mbi të gjitha, 
nuk mendoj se kam bërë diçka për të pasur frikë. Ai që bën 
ndonjë faj, ka frikë,- u përgjigj lepurushi. 

Luani sa nuk u çmend fare prej përgjigjeve të lepurushit. 
Megjithatë, për të kuptuar se ku e gjente këtë guxim 
lepurushi, u qetësua dhe i tha: 

- Mirë atëherë, pa më thuaj, pse shokët e tu ia mbathin 
vrapit nga frika, kur më shohin? Mos kanë bërë ndonjë faj?.. 

- Jo, o mbret. Askush nuk ka bërë faj. Nëse ka ndonjë 
fajtor këtu, ai jeni ju. Si mbret që jeni, në vend që ta mbroni 
popullin tuaj, në vend që t'i bëni ata që t'ju duan, bëni krejt të 
kundërtën,- u përgjigj lepurushi. Pastaj vazhdoi: 

-Mbret i nderuar. Pa shikoni njëherë përqark. A keni 
ndonjë mik? Për shkak të ashpërsisë, keni ngelur krejt i 
vetmuar. Ai që nuk mund ta kontrollojë zemërimin e tij, si 
mund ta drejtojë gjithë këtë pyll të madh? 

Luani ngriu në vend, kur i dëgjoi këto f jalë. Pasi u mendua 















pak rreth f jalëve të lepurushit, i dha të drejtë dhe i tha: 

- Kurrë s'e kam menduar që një lepurush i vogël me një 
guxim të tillë do të më dilte përballë dhe do të më tregonte 
rrugën e drejtë. Kurse unë e pandehja veten të f uqishëm. 

As që e kisha kuptuar se, fuqia e vërtetë është në zemër. 
Pandehja se të frikësosh popullin është një marifet i madh. 

-Të premtoj lepurush, se këtej e tutje do të sillem mirë 
me popullin - dhe mbreti u largua. 

Zëri i duartrokitjeve të kafshëve të tjera, të cilat e 
kishin ndjekur të gjithë ndodhinë nga vendi ku ishin fshehur, 
arriti deri në veshin e luanit, i cili kur i dëgjoi, tha: 

- Të lumtë o lepurush! Nëse të gjithë do të ishin të 
guximshëm si ti, në botë nuk do të kishte asnjë të shtypur. 

Luani mbret iku, iku deri sa humbi nga sytë. 

Që prej asaj dite, lepurushi u bë më i dashuri i shokëve 
të tij, ndërsa luani një mbret i mirë. 







GAFORRJA E ZGJUAR 
DHE OKTAPODII KEQ 


Njëherë e një kohë, në thellësitë e oqeanit jetonte një 
oktapod i keq. Ai sulmonte këdo që i zinte syri. Shtrihej në 
fundin e detit si i vdekur, fshihej mirë dhe i kollofiste me 
një kafshatë kafshët e vogla të detit, që i afroheshin duke 
mos e vënë re. Ndonjëherë i mërzitej shpirti dhe sulmonte 
edhe kafshë të tjera më të mëdha se vetja. 

Në të njëjtin oqean, jetonte edhe një tufë gaforresh. 
Gaforret ishin të urta dhe nuk cenonin askënd. Jetonin në 
lirinë e tyre. 


Një ditë, gaforret po luanin bashkë. Me sa duket 
bënin aq zhurmë, saqë zërat e tyre shkuan deri në veshin 
e oktapodit. A rri rehat oktapodi, tani, që i dëgjoi këto 
zëra!? Pa humbur kohë u drejtua për te vendi nga ku vinin 
zërat. Kur arriti në vendin, ku po luanin gaforret, ç'të 
shihte: një tufë gaforresh po luanin të shkujdesura. 








Oktapodi u vërsul menjëherë drejt tyre. Me krahët e 
tij të gjatë kapi aq gaforre sa mundi. Ndërsa gaforret që 
shpëtuan, ia mbathën. 

Kaluan disa ditë nga ngjarja e hidhur që u ndodhi 
gaforreve. 

Kur panë që rreziku ishte larguar, filluan të dilnin 
përsëri në shesh. Dolën, por hidhërimi që kishin për shoqet 
e tyre të humbura, ishte shumë i madh. Asnjëra nuk kishte 
qejf të luante më, dhe po rrinin ashtu duke pritur pa e 
ditur se çfarë të bënin. Midis tyre ra një heshtje e thellë. 
Më në fund, një gaforre e mençur theu heshtjen: 

- Motra! Disa prej miqve tanë ranë pre e atij oktapodi 
tiran. Dhimbja jonë është e madhe. A do të presim 
kështu pa bërë asgjë? Nga ta dimë se, ai, oktapod nuk do 
të kthehet përsëri? Prandaj duhet të organizohemi të 
gjitha së bashku kundër tij. Dhe duhet të jemi shumë të 
kujdesshme. 

- Mirë, po çfarë duhet të bëjmë? Si të mbrohemi prej 
oktapodit gjigand? - ndërhyri një gaforre. 

















- Unë jam më e moshuara nga të gjithë ju..., - tha 
gaforrja e mençur. Përvoja ime është e madhe. Nëse bëni 
çfarë ju them unë, do ta mundim atë oktapod. Madje, mund 
të marrim edhe hakun e motrave tona. 

Të gjitha gaforret e pranuan propozimin e gaforres 
së moshuar e të mençur. Këtej e tutje, kur të ishin duke 
luajtur, do të vendosnin një roje, e cila do t'i lajmëronte, 
nëse u afrohej ndonjë rrezik. 

Nuk vonoi dhe oktapodi u duk përsëri. Gaforrja-roje 
i lajmëroi menjëherë shoqet e saj, të cilat u fshehën dhe 
oktapodi u kthye duarbosh në strofullën e tij. 

Oktapodi, nga që nuk arriti të kapte asnjë gaforre, u 
nxeh shumë. Madje, prej zemërimit të madh, sulmoi edhe 
një peshkaqen, që po kalonte andej. Por mezi shpëtoi prej 
atij peshkaqeni. 

Ndërkohë, sulmet e shpeshta të oktapodit, po e 
mërzisnin shumë gaforren e moshuar. Ajo duhej të gjente 
një rrugëzgjidhje. Edhe ajo e kishte parë ngjarjen, 
kur oktapodi sulmoi peshkaqenin. Ishte frikësuar edhe 




më shumë. Mirëpo, patjetër duhej gjetur një mënyrë 
për të shpëtuar prej tij. I erdhi në mendje një ide e 
mrekullueshme. Ajo do të kërkonte ndihmën e peshkaqenit. 

Duke vënë jetën në rrezik, shkoi pranë peshkaqenit. 

Kur peshkaqeni e pa gaforren, deshi ta hante, por gaforrja 
tha: 


- 0 vëlla! Më parë më dëgjo, pastaj më ha po deshe. 

Gaforrja ia tregoi peshkaqenit të gjitha një nga një. 
Sapo dëgjoi emrin e oktapodit, peshkaqenit as që i shkoi 
më në mendje të hante gaforren, sepse ishte shumë i 
nxehur me oktopodin. Menjëherë bënë një plan së bashku 
me gaforren. Sipas planit, ndërkohë që gaforret do të 
luanin, peshkaqeni do të fshihej diku në një vend. Kur të 
vinte oktapodi, gaforret do të vraponin drejt peshkaqenit 
Kështu që sheshi i luftës do t'i ngelej peshkaqenit. 

Ditën tjetër, gaforret filluan të luanin duke bërë 
zhurmë të madhe. Qëllimi i tyre ishte të tërhiqnin 
oktapodin aty ku po luanin. Dhe ashtu ndodhi. Oktapodi e 
dëgjoi zhurmën. La strofullën dhe nisi t'i afrohej gjahut. 
Ndërkohë, peshkaqeni kishte zënë pozicion. Sapo e panë 






oktapodin, gaforret vrapuan drejt peshkaqenit, sipas planit. 

Oktapodi nisi t'i ndjekë gaforret. Po kur e pa peshkaqenin 
përballë, u hutua dhe nuk dinte çfarë të bënte. E zuri paniku. 
Ikte e nuk dinte nga ikte. Por peshkaqeni ishte më i shpejtë 
se oktapodi, dhe pas një ndjekjeje të shkurtër, e kapi atë. 

Me dhëmbët e tij të mprehtë, peshkaqeni i kafshoi krahun 
oktapodit. Por krahët e oktapodit i zunë sytë e peshkaqenit, 
dhe oktapodi i frikësuar jashtë mase, rrëshqiti menjëherë 
dhe... arriti të fshihej. 

Peshkaqeni e kërkoi shumë e shumë, nuk arriti ta gjente 
dot. Oktapodi ishte mjeshtër për t'u fshehur. Peshkaqeni i 
humbi shpresat, ndaj dhe u largua i mërzitur. Vërtetë oktapodi 
arriti t'i shpëtonte peshkaqenit, por nxori një mësim të mirë 
nga plaga që mori. Ndërsa gaforret kuptuan se asgjë nuk mund 
ta mposhte zgjuarsinë dhe bashkëpunimin. Kjo ishte fitorja e 
gaforreve. Plani i gaforres së moshuar e të mençur e kishte 
gjunjëzuar oktapodin e keq. 

Që prej asaj dite, oktapodi vazhdon jetën e tij, kurse 
gaforret jetojnë pa e pasur më frikë atë. 





MACJA ËNDËRRIMTARE... 


Në një vend, jetonte një mace aq ëndërrimtare, saqë 
nuk kalonte asnjë çast pa ëndërruar. Ëndrra e saj më e 
madhe ishte të trembte një qen të madh, i cili e ndiqte 
gjithmonë. Për shkak të ëndrrave, kishte harruar të 
kapte edhe mijtë që ishin gjahu i saj. 

Një ditë, përsëri, ishte zhytur në një ëndërr të 
thellë. Ndërkohë që ishte duke ëndërruar, para saj 
kaluan disa minj. Mirëpo, ajo as që i shikoi. Kur i zoti i 
saj e vuri re këtë gjë, e qortoi duke i thënë: 

- U mërzita me këtë dembelizmin tënd! Gjithë ditën 
rri e përgjumur pa bërë asgjë. Minjtë hedhin valle para 
hundës tënde e ti as që i vë re. Kot të ushqej unë? Nëse 
vazhdon kështu, do ta gjesh veten pas derës. 

Megjithëse f jalët e të zotit e shkundën pak, macja 





























nuk hoqi dorë nga ëndrrat e saj. Sa herë që macja dilte në 
rrugë, ndiqej nga qeni. Prandaj dhe dëshira për ta mundur 
atë qen, e bënte atë shumë ëndërrimtare. 

Kjo gjendje e maces, tashmë e kishte mërzitur shumë 
të zotin. Kështu që e kapi dhe e hodhi atë jashtë derës. 

Për shkak të ëndrrave, macja humbi edhe shtëpinë. Mbi të 
gjitha, nuk i ngeli më asnjë vend për t'u mbrojtur nga qeni. 
Duke ardhur vërdallë ashtu e hidhëruar, tha me vete: "Ky 
qen më ndjek sa herë që më sheh. Por duke ëndërruar nuk 
mund ta mposht atë. Për faj të tij humba edhe shtëpinë. 
Prandaj, duhet të gjej një mënyrë për të shpëtuar prej tij." 

Ndërkohë që macja ishte duke folur me veten, qeni 
kishte kohë që e kishte pikasur dhe filloi ta ndiqte përsëri. 
Macja nga një anë ia mbathte vrapit për t'iu shmangur qenit, 
nga ana tjetër mendohej si të gjente ndonjë mënyrë për të 
shpëtuar prej tij. 

Kur qeni ishte gati ta kapte, macja hyri në bahçen e 
shtëpisë prej ku ishte dëbuar. I zoti pandehu se ajo donte 
të vinte përsëri, prandaj vrapoi pas saj për ta dëbuar. Por 
nuk zgjati shumë, sepse nga mbrapa pa se po e ndiqte një qen 
shumë i madh. Për këtë arsye i erdhi keq për macen dhe tha: 







- Edhe pse e kam dëbuar, ajo përsëri është macja 
ime. Dhe macen time nuk mund ta ndjekë asnjë qen. Nuk 
vonoi dhe e kapi. Pastaj i dha qenit një dajak të mirë. I 
frikësuar, iku me bisht ndër shalë, ndërsa macja filloi të 
merrte frymë lirisht. 

Macja ia tregoi të zotit të gjitha një nga një. Kurse i 
zoti i tha: 

- Ah, moj, macja ime! E përse nuk m'i the më parë 
këto? A të lija unë në dorë të atij qeni? Pastaj e 
këshilloi, që këtej e tutje, të mos thurte vetëm ëndrra, 
por të mundohej edhe t'i realizonte ato. 

Ëndrra e maces ishte një ëndërr e cila nuk mund 
të realizohej, sepse asnjë mace nuk mund ta mposhte 
e vetme një qen aq të madh. Mirëpo, për këtë mund 
të përdorte zgjuarsinë. Ashtu siç bëri kur shkoi të 
strehohej te i zoti i saj. 






Që prej asaj dite macja vazhdoi të ëndërronte, por tashmë 
nuk ëndërronte më për gjëra të parealizueshme dhe hoqi dorë prej 
dembelizmit. 

















HARABELI 

KURESHTAR 


Në një vend të largët jetonte në një shkurre një harabel 
simpatik. Ditën shëtiste, ndërsa në mbrëmje kthehej në 
folenë e tij. Kështu e kalonte gjithë kohën. 

Harabeli ishte shumë i kënaqur me jetën që bënte. Por, 
përveç mjedisit ku jetonte, nuk njihte asnjë vend tjetër. Kjo 
gjë e bënte të mendohej disi. Ndonjëherë ishte kureshtar 
dhe donte të njihte edhe vende të tjera. Me kalimin e kohës, 
ky mendim u fiksua në mendjen e tij dhe kureshtja iu shtua 
së tepërmi. 

Një ditë prej ditëve, la folenë e tij të dashur dhe mori 
udhën për të zbuluar vende të reja. Fluturonte ngadalë e 
lehtë dhe prej qiellit shihte vende, të cilat nuk i kishte parë 







- Sa shkurre e bukur, sa vend i mirë! Po më pëlqen shumë 
ai vend. Do të zbres dhe do ta ndërtoj aty folenë time të re. 

Shkoi drejt shkurres, pa rreth e qark dhe pasi nuk vuri 
re askënd, cicëroi: 

- Me sa duket, kjo shkurre qenka pa zot. Këtu mund ta 
bëj folenë time. Dhe iu fut punës për të ndërtuar folenë. Por 
ende nuk e kishte kuptuar se po bënte një gabim shumë të 
madh, sepse ajo shkurre ishte e zënë nga dikush tjetër. 

Në atë shkurre jetonte një gjarpër tinëzar, i cili nuk 
ndodhej aty, kur erdhi harabeli. Prandaj dhe harabeli e 
pandehu pa zot atë. 

Duke mbledhur gjëra përreth, harabeli ndërtoi folenë 
e tij në një vend dhe një shkurre të panjohur. Kur mbaroi, 
filloi të vështronte rreth e qark i lumtur e i gëzuar. Pastaj 
ndjeu se e kishte marrë uria dhe u largua nga foleja e tij e 
re për të kërkuar ushqim. Si për fat, në atë moment edhe 
gjarpri u kthye në shkurren e tij. Kështu që harabeli hë për 
hë i shpëtoi rrezikut. 

Për disa ditë me radhë, harabeli dhe gjarpri nuk ishin 
përballur fare me njëri-tjetrin. Mirëpo, kjo gjendje nuk 





zgjati shumë. Dhe s'kishte si të zgjaste më tepër, sepse të 
dy ndanin të njëjtën shkurre. 

Një ditë prej ditëve, ndërkohë që harabeli ishte ulur në 
folenë e tij, thoshte me vete: "Si është e mundur që kam 
duruar kaq shumë në f olenë time të vjetër? Përse s'kam 
ardhur më parë këtu?" 

Në atë moment, gjarpri po kthehej në folenë e tij. Në 
fillim nuk e vuri re harabelin dhe dalëngadalë u fut në fole. 
Sapo bëri të flinte gjumë, dëgjoi disa zhurma. Ngriti kokën 
dhe ç'të shihte. Pranë tij qëndronte një mysafir i paftuar. 

Në fillim nuk arriti ta kuptonte, por pastaj tha me vete: "A 
mos i është mërzitur jeta këtij harabeli? Me çfarë guximi e 
paska bërë folenë në shkurren time!?" 

Gjarpri ishte aq tinëzar, saqë pa bërë asnjë zë u zvarrit 
drejt folesë së harabelit. Harabeli, i cili nuk e kishte haberin 
fare se ç'po ndodhte, kishte filluar të këndonte në folenë e 
tij të re. Por gjarpri u tregua pak i paduruar dhe e lëvizi disi 
shkurren. Kështu që harabeli arriti ta diktonte gjarprin dhe 
prej frikës fluturoi e iku me shpejtësi. 



















Pak më vonë, harabeli u ul në një pemë dhe filloi të 
mendonte për të kuptuar atë që ndodhi, duke thënë përsëri 
me vete: "Po ky gjarpër nga doli? Për pak do të më hante. 

Në folenë time të vjetër nuk më ka ndodhur kurrë një gjë e 
tillë." 

Fjalët e harabelit i dëgjoi edhe një ketër që ndodhej 
lart në pemë dhe i tha: 

- Ore, mik, dëgjova pa dashje f jalët e tua. Më duket se 
qenke i ri këtu. Kthehu një orë e më parë në folenë tënde 
të vjetër, sepse në këto anë nuk mund gjesh mik e shok. Në 
çdo moment mund të sulmohesh nga dikush. Edhe unë mendoj 
të largohem prej këtej, por kam frikë të jetoj në vende të 
panjohura. 

Harabeli i dëgjoi me vëmendje f jalët e ketrit dhe filloi 
të mendonte: "Megjithëse ky vend është i rrezikshëm, ky 
ketër nuk ikën prej këtej, sepse ka f rikë të jetojë në vende 
të panjohura. Po unë!? E braktisa folenë time të bukur vetëm 
për hir të kureshtjes. Edhe pak dhe desh u bëra ushqim për 
gjarprin." 

Pasi tha këto f jalë, harabeli u ngrit në fluturim drejt 
folesë së tij të vjetër dhe nuk e braktisi më kurrë atë. 






